Otvaram 14. sjednicu Doma naroda. Dozvolite mi da prvo konstatujemo prisustvo današnjoj sjednici. Današnjoj sjednici prisutno je 13 delegata, 4 iz reda bošnjačkog naroda, 4 iz reda hrvatskog naroda i 5 iz reda srpskog naroda, znači, ukupno 13. Za današnju sjednicu Doma naroda dobili ste dnevni red, samo sa jednom tačkom. U međuvremenu, imamo potrebe da predložim izmjenu, odnosno, dopunu dnevnog reda. Radi se o tome da na današnjem zasjedanju Doma naroda imamo još jednog delegata iz reda hrvatskog naroda, gospodina Marić Zorana i predlažem dopunu samo dnevnog reda, verifikacija mandata delegatu – gospodinu Mariću i polaganje svečane izjave, znači, to bi bila prva tačka dnevnog reda. Druga tačka dnevnog reda bi bila ona što ste dobili u pozivu za današnju sjednicu. 2. Razmatranje Prijedloga zakona o izmjenama i dopunama Zakona o Savjetu ministara BiH i ministarstvima BiH, predlagača poslanika Vite Rakića. Ima li drugih predloga dopuna dnevnog reda? Izvolite.
Gospodo predsjedavajući, kolege delegati, uvaženi gosti, moj prijedlog je, uvažavajući dosadašnju proceduru i praksu u ovih više od godinu i po dana, o načinu na koji smo odlučivali, znači, imajući u vidu da smo uvijek našu odluku donosili na osnovu prethodno obavljenih rasprava i izgrađenih stavova na Zastupničkom domu Parlamentarne skupštine BiH, da predloženu tačku sad u ovom novom prijedlogu dnevnog reda, koja je pod rednim brojem 2., odnosno, Prijedlog zakona o izmjenama i dopunama Zakona o Vijeću ministara BiH, skinemo sa dnevnog reda iz razloga poštivanja utvrđene procedure i s druge strane obezbjeđivanja, na određen način, ravnopravnog pristupa u tretiranju i drugih ponuđenih prijedloga zakona vezanih za Vijeće ministara BiH. Mi moramo imati u vidu da su to zakoni koji su upućeni od gospodina Genjca, od gospođe Ane Havel, od SDP-a i Predsjedništva BiH. Vrlo je interesantno da Prijedlog zakona koji je došao od Predsjedništva BiH, koji je upućen po hitnom postupku 9. februara, evo i danas, do 21. marta nije išao u proceduru iako je, koliko se ja sjećam, dobio vrlo laskave pohvale i od visokog predstavnika, odnosno, OHR-a i od OSCE-a. 2 S druge strane, u pitanju je retroaktivno primjenjivanje stava i odluke visokog predstavnika, u smislu tumačenja pozicije onih koji su bili uzdržani kod izjašnjavanja i iz tih razloga bi trebalo obezbijediti ili isti princip prema nekim prethodno izgrađenim stavovima u vezi ovog dokumenta ili primijeniti to od trenutka obznanjivanja, odnosno prihvatanja u ovom visokom domu. U tom smislu, predlažem da se ovo odgodi jer je sutra sjednica Zastupničkog doma, a potom, ako je potrebno, oba kolegija sa predstavnicima političkih stranaka da sjede 24 sata i da usaglase ovo rješenje i da se ponudi jedan konkretan i kompletan tekst ovom domu koji bi mogao odmah nakon toga izvršiti verifikaciju predloženog dokumenta.
Zahvaljujem se gospodinu Hercegu. Ja vas molim da primite jedno moje izvinjenje, znači, jedan moj mali previd na otvaranju sjednice, naknadno pozdravljam sve prisutne koji danas prisustvuju ovoj sjednici. Ovo je prijedlog gospodina Hercega, izvolite, ko se dalje javlja za diskusiju?
Mislim da se mi nalazimo u jednoj vrlo delikatnoj situaciji. Mi se, praktično, nalazimo u situaciji da nemamo Vijeće ministara BiH i da imamo jednu, rekao bih, krizu. Rekao bih da je ta kriza ne samo što nemamo Vijeće ministara, praktično nemamo, već je i kriza u Parlamentu BiH. Parlament BiH, i ja sam parlamentarac, mislim da je na određeni način doprinio svemu ovome. Mi smo se, na neki način, kao dogovorili, a u stvari to su i naši privremeni poslovnici kazali, da sva pitanja prvo razmatra Predstavnički dom, pa onda Dom naroda, a ako bi Dom naroda razmatrao neko pitanje prije, onda bi to trebalo da bude posebno objašnjeno zašto se to radi. Gospodin Mugdin je dao neka objašnjenja. Jasno je da mi trebamo, što je moguće hitnije, usvojiti Zakon o Vijeću ministara BiH i, normalno, da Predsjedništvo BiH imenuje, u skladu sa Ustavom, mandatara koji će imenovati ministre i zamjenike i ići pred Predstavnički dom, da bismo imali Vijeće ministara BiH. Međutim, postavlja se sada stvarno jedno ozbiljno pitanje o kojem je Mugdin govorio. Je li moguće da od 9. februara, kada je Zakon, u skladu sa deklaracijom i odlukama, kako se već zove, iz Njujorka, Predsjedništvo BiH nama po hitnom postupku uputilo 9. februara, Zakon o Vijeću ministara BiH, potpuno usaglašen, da ga Predstavnički dom još uvijek nije stavio na dnevni red. Ne varam se, već je istina, da je ta odluka Predsjedništva BiH dobila istu veče velike pohvale od visokog predstavnika, predstavnika OSCE-a i da ne kažemo od koga drugog. Ja ne govorim sada koliko sam ja za taj zakon ili nisam za taj zakon. Isto tako, mislim da i zakoni, sad ponavljam Mugdina, koji je predložila gospođa Havel i koji je predložio gospodin Genjac, a kasnije ponovo novi zakon koji je predložio SDP, nisu stavljeni na raspravu na Predstavničkom domu. Danas bismo mi, praktično, trebali da razmatramo samo prijedlog jednog zakona. Ja neću da osporavam uopće odluku visokog predstavnika da oni koji nisu glasali, da se računaju u kvorum, a da oni koji su glasali za i protiv, da je to njihovo. Ima jedna druga stvar. Postavlja se pitanje, kako bismo mi za ove tri godine do sada glasali da smo znali za tu odluku. Ona je vjerovatno ispravna i, po 3 meni, kad bih je pravno tumačio, ona je vjerovatno ispravna, jer oni čine kvorum, sjede tu, ali nisu ni za jedno ni za drugo. Prema tome, ukoliko bismo ovo danas skinuli sa dnevnog reda i ne razmatrali, onda bismo mi morali bar ovaj naš Kolegij zadužiti da sa Kolegijom Predstavničkog doma, ako je u mogućnosti, ako mogu i članovi Predsjedništva BiH ili njihovi predloženi savjetnici, da sjednu i da imaju na umu sve prijedloge zakona i da dođu do jedinstvenog teksta, kako bismo ga prihvatili, svi predstavnici svih stranaka i klubovi, i kako bismo mogli za ova dva dana da usvojimo Zakon o Vijeću ministara BiH i da se onda imenuje mandatar i da se izabere Vijeće ministara BiH, jer smo stvarno u jednoj velikoj krizi. Hvala.
Zahvaljujem se gospodinu Čampari. Za diskusiju se javio gospodin Momir Tošić. Mislim da je svima poznato ovo što nam je gospodin Avdo Čampara iznio, mislim da je to nama svima poznato i ja nemam ništa protiv ovih diskusija i ovih komentara i gospodina Mugdina, ovo što predlaže za ovu današnju sjednicu, kada je u pitanju moj lični stav. Međutim, mislim da nam je gospodin Avdo svojom diskusijom pomogao danas ovdje. Mi pred sobom danas imamo jedan zakon koji je usvojen kako je usvojen na Predstavničkom vijeću. On je prošao proceduru kakvu je prošao. Ja ne sporim i postojanje predloga drugih ovih predlagača, kad je u pitanju ovaj zakon, ali naše je da raspravljamo danas samo o ovom zakonu koji je došao kako je došao, ja ne bih sad se vraćao na način kako je došao. Ja prihvatam sve ove komentare i prihvatam, normalno, i našu obavezu koja stoji pred ovim i pred drugim zakonima koje treba Parlament, jedan i drugi dom da usvoje i da se provede procedura, pa bih vas ja iz tog razloga i zamolio, koliko možemo danas da se usmjerimo, vezano samo za tačku dnevnog reda, da ne otvaramo raspravu šta je Predstavničko vijeće trebalo da radi. Mi prihvatamo i poštujemo proceduru rada ovog vijeća, znači, da pratimo rad i one zakone koji prođu proceduru Predstavničkog vijeća, da držimo nekakav kontinuitet, uvažavajući sve obaveze kojih smo svjesni, koje stoje. Ja ne bih prihvatio lično otvaranje rasprava o bilo kojem zakonu, znači, prijedlogu ovog zakona, koji nam nije došao i nije prošao proceduru Predstavničkog vijeća.
Mislim, bi li prihvatio ili ne bi ma koji drugi zakon koji nije prošao proceduru Predstavničkog doma? Mi možemo, ako hoćemo, razmatrati i sve druge prijedloge koji su došli, a koji nisu bili na Predstavničkom domu, ali moramo dati jedno obrazloženje. Ja, recimo, kad bi se radilo o prijedlogu Zakona koji je predložilo Predsjedništvo BiH, onda je to za mene jedan od najautoritativnijih i najodgovornijih organa u BiH i ne vidim razloga da se i taj zakon, ako treba, ne nađe danas na sjednici Doma naroda. Ovdje ima neki zaključak, ja ga tačno ne znam, Predstavničkog doma, to možda Mugdin bolje zna, na kojem su rekli da će ponovo na narednoj sjednici razmatrati i zakone koje je predložio SDP, bolje reći dva zastupnika Divković i Tokić. Međutim, ja u principu, želim da razmatramo sve zakone i da usvojimo onaj zakon, za koji postoji konsenzus svih nas. Ja sam spreman, ako se dogovorimo na konsenzus i da konsenzusom usvojimo ovaj zakon, jer je on od vitalnog interesa za čitavu BiH, od vitalnog interesa, ne može vitalnijeg, Vijeće ministara BiH i Zakon o Vijeću ministara 4 BiH. Prema tome, iz tog razloga ja govorim. Mi danas kao da smo zaboravili da je Predsjedništvo BiH predložilo zakon 9. februara, imamo ga mi pred sobom. Prema tome, evo da vidimo, neka poslanici diskutuju pa ćemo vidjeti.
Gospodo predsjedavajući, dragi gosti, uvažene kolege, Ja ne znam da li smo mi dobro danas krenuli sa ovom našom sjednicom. Mi već imamo na, neki način, donesen zakon i on je proglašen na 17. sjednici Predstavničkog doma Parlamentarne skupštine BiH, 29. februara, i kako sam ja shvatio da je naš Kolegij dogovorio da mi danas na našem Vijeću naroda ovaj zakon i potvrdimo, da bi već, koliko sutra, Predsjedništvo BiH moglo da krene sa predlaganjem, odnosno, Predstavnički dom sa izborom Ministarskog savjeta. Tako da, u ovom trenutku, na nama stoji da samo vidimo da li se ovaj zakon kosi sa interesima bilo kojeg od naših naroda u BiH. Ja mislim da poslije duge i iscrpne diskusije na Predstavničkom domu, uz usuglašavanje naših poslanika i na neki način uz saglasnost OHR-a, da smo mi došli do najprihvatljivijeg zakona za sve nas u BiH. Ne vidim nijedan razlog da danas, mislim da su nama svi rokovi izašli, da mi više ne smijemo da se igramo sa sudbinom, na jedan sasvim otvoren način ne kažemo gdje ovaj zakon i u koliko zadire u interese bilo kojeg od naroda BiH i šta je to što mi u Vijeću naroda ne možemo na neki način da prihvatimo. Sve dalje nas od ove teme udaljuje i mi ćemo biti oni koji će sigurno biti krivci, ukoliko nam ovaj zakon ponovo nametne visoki predstavnik. Mislim da više ne bismo smjeli da dozvolimo sebi da se igramo sa sudbinom i da bi, po meni, danas bio trenutak i vrijeme da ovo odradimo, možda još da napravimo koju pauzu, da usaglasimo i da i mi, kao i Predstavnički dom, (do ovog zakon, koji je po meni sasvim korektan) konačno izaberemo ministarski savjet, a on je taj koji bi dalje u ime BiH ove poslove radio. Hvala.
Ja bih zamolio gospodina Tošića, da li ima jedan konkretniji ili precizniji predlog u odnosu na predlog gospodina Hercega, jer mi imamo jasan predlog?
Moj prijedlog je da danas mi, ukoliko nema nekih, da tako kažem, krucijalnih problema u Vijeću naroda, od naših ovdje poslanika, prihvatimo i na neki način donesemo zakon koji je prošao i koji je proglašen 29. februara 2000. godine. Ja ne vidim da ćemo doći do bližeg apsolutnog rješenja i da smo sada, da kažem, na pragu donošenja, po meni, jednog izuzetno bitnog zakona, jer dalje ništa ne može da funkcioniše u BiH, moramo toga biti svjesni.
Ovdje kaže da je proglašen zakon. Zakon se proglašava kad ga usvoje oba doma, potpišu oba predsjedavajuća i ide u Službeni glasnik i zna se kad postaje. Ovdje se govori sad o koordinatorima, jednu trećinu mandata koordinatora i kaže se da na mjestu predsjedavajućeg, svaka od jedne trećine mandata Parlamentarne 5 skupštine BiH, ako mislim na ovaj član 6. Skupštine BiH, imenuje se predsjednik drugog konstitutivnog naroda u BiH iz reda ministara koordinatora. Ovo je potpuno suprotno Ustavu, da se razumijemo. Predsjedništvo BiH imenuje predsjednika Vijeća ministara BiH, on je taj koji imenuje ministre. On može imenovati ministre i zamjenike koje on hoće, a ne neke koordinatore. Druga je stvar što može postojati politički dogovor, to je nešto drugo, ali to ne može stajati u zakonu, jer je to suprotno Ustavu. Ovo je suprotno Ustavu, potpuno suprotno Ustavu. Isto bi ga poništio Ustavni sud BiH kao što je i ono, jer onog koga imenuje Predsjedništvo BiH, taj imenuje ministre i njihove zamjenike, a Predstavnički dom ih potvrđuje, to je ustavna odredba.
Ja bih vas zamolio, molim vas, mi još uvijek govorimo samo o dnevnom redu. Nemojmo da otvaramo raspravu o zakonu koji stoji pred nama. Ja bih vas zamolio, razgovaramo i govorimo o dnevnom redu, da li ćemo uopšte nastaviti sa ovom sjednicom i da dođemo do izjašnjavanja o dnevnom redu. Ja bih vas molio da ne idemo u raspravu o zakonu dok se ne izjasnimo o dnevnom redu.
Ja također pozdravljam sve nazočne i hoću reći, u ime Kluba hrvatskih zastupnika, da je nama potpuno prihvatljiv dnevni red, a da je nepotrebna bila sva ova rasprava oko jedne od mogućih točaka dnevnog reda, ukoliko se usvoji. Mi smo ovdje nepotrebno izgubili dvadesetak minuta pričajući o eventualnoj točki dnevnog reda. Vrlo kratko i precizno, mi podržavamo prijedlog dnevnog reda.
Zahvaljujem se.
Suština je to što je rekao gospodin Zorić. Hrvatska strana nema razloga da ne prihvati raspravu o dnevnom redu, odnosno, dnevni red u cjelini, ali ja bih, kad sam već izašao, rekao i nešto drugo. Često se govori o krizi rada organa vlasti, vlasti u cjelini, pa čak i Parlamentarne skupštine BiH. Da ne bi bilo dilema, ja bih da makar tu dilemu otklonimo. Čega je to kriza? Parlamentarna skupština BiH ima dva doma. Ja o drugom domu neću govoriti. Dom naroda nije u krizi, on radi potpuno normalno, vrlo korektno i nema ništa u čemu ne pratimo Zastupnički dom kao što je to poslovnicima predviđeno. Prema tome, hoću da kažem da je Dom naroda i do sada radio normalno. Neka gospoda iz drugog doma završi svoj dio posla i mislim da do ovog doma neće biti. To ne znači da ovaj dom, ako je protumačeno da je Zakon o Vijeću ministara BiH prošao, ako je to istina, neka nadležni odrede je li to istina, hrvatska strana će prihvatiti raspravu o zakonu koji je prošao na Zastupničkom domu. Da li će biti usvojen u istom tekstu ili nekim malim izmjenama i dopunama, mi smo otvoreni za svaku raspravu i diskusiju, mislim da bi taj problem trebao konačno da se riješi. 6
Poštovani predsjedavajući, kolege delegati, poštovani gosti, javio sam se već za riječ, ali dosta toga je rekao prethodni izlagač, gospodin Šoljić. Malo nelogičnosti kod izlaganja gospodina Hercega, pa i kod gospodina Avde Čampare. Gospodin Herceg Mugdin kaže da smo imali u dosadašnjem radu Doma naroda praksu da pratimo rad Predstavničkog doma i ono što prođe u Predstavničkom domu da mi kroz naš rad na Domu naroda to potvrdimo, ili eventualno uz manje korekcije pokušamo da usaglasimo i da usvojimo što je u interesu sva tri naroda i oba entiteta. Prema tome, logično je, ako je ovaj zakon koji nam je predložen za današnji dnevni red prošao kroz Predstavnički dom, da ispoštujemo dosadašnju proceduru i da se usredsredimo na ono što je već prošlo i usvojeno na Predstavničkom domu, a ne sad da se vraćamo i da stavljamo u proceduru još tri ili četiri zakona koji nisu prošli Predstavnički dom. Prema tome, apsolutno se slažem sa mojim kolegama iz reda srpskog naroda, kao i izlagačima predstavnika iz hrvatskog naroda, da mi nemamo danas o čemu drugo da raspravljamo nego o Prijedlogu o izmjenama i dopunama Zakona o Vijeću ministara BiH, koji je već prošao Predstavnički dom. Jedna druga primjedba u vezi, gospodin Ljubičić je to već rekao. Gospodin Čampara se već, prije nego što smo i usvojili dnevni red, upušta u raspravu o predloženom zakonu, što ne bismo trebali da radimo, prije nego što se usaglasimo oko dnevnog reda, a isto tako ne bih se složio da sad sve te zakone, koji su predloženi od strane SDP-a, ima ih dva od strane SDP-a, čini mi se, i gospođe Havel i Predsjedništva BiH i svega ostalog, jer bismo time usložili proceduru i ko zna koliko bi to sve trajalo, možda mjesec-dva ili tri, a nama je zakon o Vijeću ministara BiH neophodan da bi i Vijeće ministara BiH moglo da radi i Predstavnički dom i ovaj dom i svi zajednički organi na nivou BiH. Prema tome, apsolutno podržavam predloženi dnevni red od strane gospodina predsjedavajućeg. Prva tačka dnevnog reda Verifikovanje mandata gospodinu, zaboravio sam ime, i rasprava o predloženom Prijedlogu zakona, što ne znači kad dođe kao druga tačka dnevnog reda predlog tog zakona da ne možemo dati i mi određene amandmane i primjedbe i pokušati da to sve usaglasimo sa onim što je predloženo, odnosno, što je usvojeno na Predstavničkom domu.
Cijenjeno Predsjedništvo BiH, kolege, cijenjeni gosti, ja ću biti kratak, pošto su kolege iznijele dosta stavova koje sam ja mislio navesti ovdje. Interesantna je jedna stalna pojava da se nešto deklarativno, unaprijed proglašava i kriza u Parlamentu i u Vijeću ministara BiH, itd. Interesantno, baš od istih ljudi, na isti način. Mi ovdje danas imamo predlog dnevnog reda, radi toga smo došli, je li tako? To je usvajanje ovog zakona. Ja vas molim, dajte da ne gubimo vrijeme. Dajte da se izjasnimo oko dnevnog reda. Počeli smo raspravu o Zakonu, ili, ne znam ni ja, o amandmanima, da nismo uopšte usvojili dnevni red, da, znači, ne zamajavamo ni televizijske gledaoce ni goste, da se mi izjasnimo o ovom zakonu i dopuni, možemo i dopunu dnevnog reda staviti. Ali, molim vas, ubuduće da se ne izlazi za ovu govornicu, da se ne koristi u neku svrhu apokalipse, sve je propalo, sve ako nekom nešto ne odgovara. Ovaj zakon je došao na dnevni red, dajte da se izjasnimo oko toga i da glasamo hoćemo li raditi ili nećemo. To bi bio moj prijedlog. Dajte da damo dnevni red na usvajanje. 7
Dami i gospodo, ja ću vas sve pozdraviti, zaista je postojala praksa u dosadašnjem radu da smo usvajali, odnosno razmatrali zakone koji su prošli proceduru Predstavničkog doma. Međutim, radi se o oblasti za koju smo svi posebno zainteresirani, a to je izgled Vijeća ministara BiH, kako će se dalje organizirati, na kojim principima i kako će raditi. Mi u ovom domu, pogotovu što znamo zbog čega smo ovakav dom, imamo pravo da izrazimo svoje nezadovoljstvo time što određena zakonska rješenja nisu ni ugledala svjetlost dana, niti su tretirana na Predstavničkom domu, a tiču se upravo ove oblasti. To je naše pravo da iskažemo nezadovoljstvo i da tražimo da to bude procedura da bismo imali i mi šansu da raspravljamo o nečemu što se zove i Vijeće ministara i druga zakonska rješenja. Ne radi se samo da je kriza da li imamo Vijeće ministara ili nemamo Vijeće ministara. Radi se o tome da imamo 30- 40-ak projekata koji stoje na Parlamentu, zar to nije kriza? Zakonska rješenja koja su ponuđena, nisu došla na tapet. Po svim poslovnicima i po svemu tome trebala su da budu razmatrana do sada, odbijena su, odbijena, ali i razmatrana, to je kriza. Samo ono što se uspije dogovoriti da 100% prolazi, a ostalo neka stoji po strani, to je kriza. Nije samo pitanje da li ovdje sad treba da prođe ovakav dnevni red. Neka prođe, nemam ništa protiv. Ovaj zakon će doživjeti ono izjašnjavanje kako mi smatramo ovdje, ili kako mislimo da se treba naspram njega opredijeliti i to nije sporno, ali generalno, odnos Parlamenta, govorim sad Parlamenta, naspram svih svojih obaveza nije u potpunosti ispunjen. Ako nešto ne prođe, ne uđe čak u proceduru na Predstavničkom domu, a mi raspravljamo o jednom od mogućih rješenja ovdje, onda, zbog čega smo mi tu? Zahtijevamo da i Predstavnički dom uradi sve po proceduri da bismo i mi mogli ispoštovati do kraja svoju proceduru. U tome je ta neka poenta, ili cilj kad se govori o nekakvoj krizi, itd. Unositi lažni optimizam, evo, mi smo dobri itd., nema potrebe. To znamo kako stoji. Znamo čak i šta je sa projektima koje smo usvojili, zakonima, itd. i gdje su i kako stoje po godinu dana na međuentitetskom usaglašavanju, da bi entiteti uzeli obavezu da usklade svoja rješenja itd., i to je kriza. Ne možemo samo kazati sve je OK na ovom domu, usvojili smo sve što su oni propustili. Ali, oni se nisu ni dotakli svih rješenja po pojedinim oblastima koje smo ovdje razmatrali i to je kriza. Hvala lijepa.
Zahvaljujem se gospodinu Žigiću. Da li se još neko javlja za diskusiju, gospodo? Ako nema, iz ove diskusije ja vidim dva predloga. Imamo ponuđeni i predloženi dnevni red, i kod jednog dobrog dijela diskutanata prihvata se takav predloženi dnevni red, sa ovom dopunom dnevnog reda koji sam predložio i drugi predlog gospodina Hercega. Ja dajem sada vama dalje na izjašnjavanje. Da li smatrate, ima li potrebe da napravimo pauzu, ili jednostavno da idemo sa ova dva predloga? Gospodo, pet minuta pauza, radi usaglašavanja klubova, pa nastavljamo sa radom. [[PAUZA]] Gospodo, da nastavimo sa radom. Predlažem da se iznese stav poslaničkih grupa. 8
Klub hrvatskih zastupnika prihvaća ponuđeni dnevni red, dakle, sa dvije točke. Verifikaciju mandata i ovu drugu točku koju smo dobili u pozivu. Predlažemo da vodimo raspravu po točkama dnevnog reda i da vidimo što je sporno.
Klub srpskih poslanika prihvata dnevni red. Prva tačka razmatranje Predloga zakona o izmjenama i dopunama Zakona o Savjetu ministara BiH i ministarstvima BiH, jer mi imamo zvanično od strane Predstavničkog doma taj zakon koji je stigao i ovu drugu tačku da naše nove kolege danas potvrdimo.
Samo da potvrdimo, znači, samo da potvrdimo, znači, predlog dnevnog reda za današnju sjednicu, prva tačka Verifikacija mandata i polaganje zakletve s tim što želim samo da dopunim, predlažemo da se odvojeno glasa o predloženim tačkama dnevnog reda. Znači, da se odvojeno glasa o verifikaciji mandata i da se odvojeno glasa o drugoj tački, znači, o predloženom zakonu. Izvolite dalje. Bošnjačka strana. Dajem predloženi dnevni red na izjašnjavanje. Molim vas, ko je za prvu tačku predloženog dnevnog reda, verifikacija mandata i polaganje zakletve gospodina Zorana Marića? Molim službu. Ima li neko protiv i suzdržan? Znači, jednoglasno 13 za. 2. Razmatranje Prijedloga zakona o izmjenama i dopunama Zakona o Savjetu ministara BiH i ministarstvima BiH, predlagača poslanika Vite Rakića Ko je za ovu tačku dnevnog reda? Ima li neko protiv? Jednoglasno. Molim vas da se izjasnimo ovako o kompletnom redu? Ima li potrebe da se izjašnjavamo? Nema, uz jednu napomenu i sugestiju mojih kolega, podrazumijeva se da u okviru i ove sjednice, znači uobičajeno ide kao i uvijek zadnja tačka, a to su delegatska pitanja. Mislim da to samo konstatujemo. Znači da je to, također, sastavni dio dnevnog reda. Ad.1. Verifikacija mandata delegatu – gospodinu Mariću i polaganje svečane izjave Molim stručnu službu, tekst zakletve da pristupimo polaganju zakletve. Ja bih zamolio gospodina Marića... Obavezujem se da ću savjesno obavljati dužnosti koje su mi dodijeljene.
Obvezujem se da ću savjesno obnašati dužnosti koje su mi dodijeljene. 9
Da ću podržavati i braniti Ustav BiH.
Da ću podržavati i braniti Ustav BiH.
Da ću u potpunosti sprovoditi Mirovni sporazum.
Da ću u cjelosti sprovoditi Mirovni sporazum.
Promovisati ljudska prava i osnovne slobode.
Unapređivati ljudska prava i osnovne slobode.
I štititi interese i ravnopravnost svih naroda i građana.
I braniti interese i jednakopravnost svih naroda i građana.
Hvala Vam i čestitam gospodinu Mariću na položenoj zakletvi i vjerujem da će dati sigurno svoj doprinos u radu ovog vijeća. Ad. 2. Razmatranje Predloga zakona o izmjenama i dopunama Zakona o Savjetu ministara BiH i ministarstvima BiH – predlagač poslanik Vito Rakić Mislim da nema potrebe davati nikakve posebne napomene vezano za ovaj zakon. Vi ste uz dnevni red dobili i izvještaj sa zasjedanja Predstavničkog vijeća. Dajem ovu tačku dnevnog reda na raspravu i diskusiju. Izvolite. Da li se neko želi uključiti, da li se neko javlja za diskusiju po ovom zakonu, po ovoj tački dnevnog reda? 10
Vidite, u ovom zakonu, gdje se govori u članu 3. predsjedavajući, on se mijenja. Predsjedavajući Vijeća ministara BiH koji istovremeno vrši funkciju ministra koordinatora, dva ministra koordinatora, ministar vanjskih poslova, ministar civilnih poslova i komunikacija i ministar vanjske trgovine i ekonomskih odnosa, čini Vijeće ministara. Svaki ministar, osim ministra koordinatora, ima dva zamjenika osim ministara koji nisu iz istog konstitutivnog naroda, ministri koordinatori nemaju zamjenike. Član 6. mijenja se i glasi. Vidite šta ja predlažem. Predsjedavajućeg imenuje Predsjedništvo BiH, u daljem tekstu Predsjedništvo, a preuzima dužnost nakon što ga odobri Predstavnički dom. Ovo da se imenuje poslije osam mjeseci, od ovih ministara koordinatora, mislim da je to što sam rekao prije u suprotnosti sa Ustavom i svaki ovakav stav Ustavni sud BiH bi oborio. Ovi koordinatori, ovi ministri, ja ne znam, u ovom zakonu, ali ja predlažem ovakvu jednu formulaciju za član 27., ministri koordinatori, ima sad više članova. Postoje tri ministra koordinatora. To bi bio član 27. Predsjedavajući vrši funkciju jednog ministra koordinatora. On je uvijek predsjedavajući, ali je i ministar. Ministar koordinator, e, sad, ova tri ministarstva, ministar koordinator, imate li vi ovaj tekst što ja čitam? Onda su ovo amandmani. Da se zna šta je ministar koordinator. Ministar koordinator za ljudska prava, izbjeglice, imigraciju i azil, koordinira u aktivnostima preduzimanja mjera i zaštite ljudskih prava u skladu sa Ustavom BiH i međunarodnim konvencijama, koordinira u poslovima povratka izbjeglih i u tome ostvaruje saradnju sa entitetima, koordinira u provođenju politike i izvršavanju propisa u oblasti imigracije, azila i emigracije, to je za ovog ministra koordinatora. Drugi ministar koordinator za evropske integracije i Pakt o stabilnosti koordinira u provođenju politike i preduzimanju mjera neophodnih za uključivanje BiH u evropske integracione procese i koordinira aktivnost u okviru Pakta za stabilnost. Treći taj koordinator, pošto oni nisu ministarstva, ministar koordinator za Trezor institucija BiH, koordinira u pripremi i provođenju Budžeta institucija BiH, izvršenje međunarodnih finansijskih obaveza BiH i stara se o izvršenju Budžeta BiH. To bi ovako bile ukratko određene oblasti čime bi se svaki ministar koordinator bavio. Moja prva primjedba, koja je bila na član 6. da se mijenja, je u sljedećem. Da predsjedavajući, kada ga odredi Predsjedništvo BiH, imenuje ministre. Koje će, to je njegova stvar. Ne možemo mu mi zakonom reći moraš od ova tri koordinatora jednog, to je suprotno Ustavu. Prema tome, ne bih želio da glasam za ono što će ponovo pasti na Ustavnom sudu BiH. Prema tome, uzmite Ustav i pročitajte i vidjet ćete da Predsjedništvo BiH ima ulogu da imenuje predsjedavajućeg Vijeća ministara BiH, a on imenuje ministre i zamjenike, ne niko drugi. Može biti politički dogovor i da se potpiše od nadležnih organa i to, da se neće mijenjati ti ljudi, da će biti ti i ti, sve to može, ali u zakon ne bi moglo ući, jer nema ustavnog osnova za to. Ustavnog osnova za to sigurno nema. 11
Mislim da ima potrebe, jedno dopunsko pojašnjenje vezano za ovo o čemu je govorio gospodin Avdo Čampara. Male konsultacije, slušajući prijedlog i diskusiju gospodina Čampare, postavlja se pitanje, mi tražimo te amandmane koje je spomenuo gospodin Avdo Čampara. Ja bih želio da napomenemo da smo mi na prethodnoj sjednici imali stav Kolegija koji je prihvaćen od strane ovog doma, jer smo mi i 13. sjednicu imali neposredno poslije zasjedanja Predstavničkog vijeća i kada je, praktično, objelodanjen ovaj zakon, na način kako je objelodanjen, znači, kako je usvojen. Stav Kolegija je bio da mi ne idemo sa tom tačkom dnevnog reda na 13. sjednicu zbog diskusije i komentara, pa, evo, i okolnosti pod kojima je ovaj zakon usvojen na Predstavničkom vijeću i dobio zeleno svjetlo na Predstavničkom vijeću. Stav Kolegija je bio da to skinemo sa zasjedanja Doma naroda, s ciljem da se pokuša i da se učini dopunski napor radi dodatnog usaglašavanja, kako bi taj zakon dobio zeleno svjetlo i bio usvojen i na Vijeću naroda. Pošto su eventualno izmjene, dopune i korekcije mogućnost da se ponovo možda vrati na Predstavničko vijeće, kako ovaj zakon ne bi u potpunosti doživio debatu, kako u potpunosti ne bi propao. Iz tih razloga bilo je i konsultacija. Ja želim to da napomenem u ovom cilju i praktično ova diskusija gospodina Čampare je praktično to. Mi zvanično amandmana na Predlog zakona koji nam je došao, to znači sa Predstavničkog vijeća, nemamo. Pa bih ja zamolio i gospodina Čamparu, ako već ima namjeru, znači dalje da se ovo u pismenoj formi dostavi, jer mi smo već krenuli u raspravu i diskusiju o zakonu koji nam je došao sa Predstavničkog vijeća.
Gospodo predsjedavajući, kolege delegati, želim ovdje da jednim dijelom osporim iznošenje gospodina Avde Čampare o ustavnom određenju ovog zakona, odnosno, o osporavanju ustavne mogućnosti, podloge, za izbor ministara koordinatora. Ustav BiH.
Ja ne osporavam izbor ministara.
Ne ministara, ne govorim o tome. Ustav BiH, u svom članu 5., u tački 4. kaže: “Predsjedništvo BiH imenuje ministra spoljnih poslova, ministra za spoljnu trgovinu i druge ministre po potrebi”. Ovo su ministri koordinatori.
Ja Vam govorim o predsjedavajućem koga imenuje predsjednik, koga on može imenovati, onda se nismo shvatili.
Onda se nismo shvatili, ali mislim da, inače, ustavni osnov postoji. 12
Dame i gospodo, ja ću pokušati, neću tumačiti da li je nešto ustavno ili nije ustavno, nisam pravnik i pobjeći ću od toga. Čini mi se da je predloženo zakonsko rješenje korak unazad u odnosu na ono što smo imali. Ono što smo imali, znamo kako je funkcioniralo. Mi smo izgleda majstori da uvodimo neke nove pojmove u uređenju države. Koliko mi je poznato, imamo ministre, da kažem, normalne i imamo ministre bez portfelja – lisnice ili bez lisnice, evo, uvodimo i novu kategoriju ministra koordinatora. Ljepše bi zvučalo medijator, nego koordinator, jer na medijatore smo navikli. Izvinite što sam malo cinik, ali, čini se da je to tako. Šta će koordinirati? Prema kome? I šta je to? Je li ministar ili nije ministar? To je pitanje. Imamo stanje koje znamo kako je do sada funkcioniralo u Vijeću ministara BiH i opet, na neki način, insistiramo na istim rješenjima. Član 6., koji je ovdje isto tako, rekao bih, više politički član, nego što je pravnički, takođe govori o jednom stalnom vezivanju – uslovljavanju, itd. Ja bih postavio pitanje. Ako ovakav član se zastupa, onda, čemu nam izbori? Hajde da sjednemo da se dogovorimo, da podijelimo i da ne pravimo uopšte izbore. Time ćemo olakšati posao, pojednostaviti, pojeftiniti ono što imamo i završili smo posao. Uvođenje jednog rotiranja i koordiniranja i ne znam šta sve ovdje nema, zaista, vodi nas od onoga da hoćemo da imamo funkcionalno Vijeće ministara BiH, vijeće koje će imati svoje odgovornosti, koje će znati kome će odgovarati i kako će odgovarati i ko će pred ovaj dom i onaj drugi dom dostavljati zakone, brinuti se o provođenju tih zakona. Zaista, ovakva rješenja koja su nam ponuđena u izmjenama Zakona o Vijeću ministara BiH, za mene su neprihvatljiva i mislim da treba tražiti nova rješenja koja će govoriti o efikasnom Vijeću ministara BiH, o Vijeću ministara BiH koje će biti prihvatljivo za sve narode i građane u BiH. Hvala lijepa.
Ja mislim da se mi ne shvaćamo. Prati me, Maliću, član 6. Ja uopšte ne osporavam da se biraju tri ministra koordinatora. Ja samo osporavam da unaprijed, i ne osporavam da se svako osam mjeseci, jedna trećina, kako hoćete, mijenja iz drugog konstitutivnog naroda, predsjedavajući, kojeg odredi Predsjedništvo BiH, ali osporavam odredbu, koja je neustavna, da neko može u ovom zakonu odrediti tom novom predsjedavajućem koga će on birati za ministre, on može izmijeniti ministre, to je njegovo ustavno pravo. Druga je stvar politička, što se može dogovoriti, pa da on ne ... ali ja govorim ustavnu odredbu. Druga je stvar što se to, vjerovatno, neće desiti. I ja zato kažem da iza ovog, ispred, da bira drugog koordinatora, stavi se tačka. Može izabrati ministra, zašto ne može postati ministar za trgovinu, a ovaj koordinator će postati ministar itd., nije bitno, ali hoću da kažem, može, po Ustavu, ako ga ovlasti Predsjedništvo BiH da on čitav kabinet novi imenuje, to je njegovo ustavno ovlašćenje. Drugi politički može biti dogovor da se to ništa neće desiti i ja mislim ništa se neće desiti. Govorim i siguran sam da bi ovu odredbu, ovako da je odredimo, svaki ustavni sud i naš Ustavni sud oborili. Da li ima tri koordinatora ili četiri ili pet, uopće nije sporno. 13
Predsjedništvo, cijenjene kolege, gosti, ovdje, koliko ja vidim, nema nekih velikih nesporazuma, sem što je bila jedna činjenica, a to je da konstitutivni narodi daju svoje predstavnike u rotirajuća tijela. U Savjet ministara BiH dolazi jedan Hrvat, jedan Bošnjak, jedan Srbin. Nije to isključivo pravo Predsjedništva BiH da oni određuju ljude po njihovom nahođenju, oni će to odobriti od konstitutivnih naroda. Tako je zamišljen ovaj zakon o Ministarskom savjetu. Da se ne prave ovdje neke određene zabune da predsjedavajući ministar ima pravo birati neke koordinatore, ne, znači, svaki narod daje po jednog ministra, predsjedavajućeg određuje Predsjedništvo BiH, a svakog sledećeg se ide sistemom ključa koji će morati ponovo Predsjedništvo BiH da predloži, tj. onog čovjeka iz onog naroda koji je to predložio. Znači, ovdje ne treba unositi zabunu. Ovdje se treba samo odrediti da li ćemo izglasati ovo ili nećemo. Znači, da se ovdje ne miješamo u ustavne odredbe, itd. Lijepo je rečeno da je Ministarski savjet sačinjen, da se ne smije izbjeći konstitutivnost naroda. Srbin, Hrvat i Bošnjak. Znači, samo prvog predlaže, faktički, Predsjedništvo BiH u tom sistemu i on odrađuje isto kao u Domu naroda. Rotirajući sistem, dolazi sledeći onaj koga je narod odredio za koordinatora ispred sebe. Znači, samo da ne pravimo tu vrstu zabune ovdje, toliko od mene.
Ne može reći iz reda koordinatora. Ne može. On misli od ta tri moraju biti predsjedavajući. Ne moraju. Što ona tri ministra ne mogu biti?
Ja bih, pre svega, da iznesem jedno svoje mišljenje. Predlažem da ovaj dom prihvati Zakon o izmjenama i dopunama Zakona o Savjetu ministara BiH i ministarstvima BiH uz amandmane koje je usvojio Predstavnički dom. Prema tome, moj lični predlog je da danas prihvatimo to i da ne idemo u neku dublju i širu raspravu, jer će nas to odvesti daleko, i ako budemo dalje raspravljali, nećemo ovaj zakon usvojiti ni za 2 ili tri mjeseca, a rekao sam na početku da nam je ovaj zakon neophodan da bi zajedničke institucije mogle normalno da rade. Drugo, gospodin Čampara je dostavio svoje amandmane i ne sporim da se može eventualno raspravljati i o ovim amandmanima, ali mi je nelogično sad ovdje tumačenje gospodina Čampara, kaže da zakonom već unaprijed određujemo koga će predsjedavajući imenovati za ministre i zamjenike ministara. Međutim, u članu 6., tačka 2., lijepo stoji, ministre i zamjenike ministara imenuje predsjedavajući. Prema tome, dato je predsjedavajućem u nadležnost, ali ne vidim zašto je sad to sporno, uz prethodno pribavljanje mišljenja Predsjedništva BiH. Mislim da je to čak i dobra stvar da ima prethodno pribavljeno mišljenje Predsjedništva BiH, a da, u svakom slučaju, ministre i zamjenike ministara imenuje predsjedavajući, što stoji u članu 6., tačka 2. Kažem opet, ne sporim da se eventualno može raspravljati i o ostalim amandmanima koje je dao gospodin Čampara, ali opet kažem, vraćam se na početak. Predlažem da se usvoji ovakav prijedlog zakona koji nam je dostavljen i onakav kakav je usvojio Predstavnički dom. 14
Zahvaljujem se gospodinu Pajiću, samo jedna intervencija. Ja ponavljam po drugi put. Ovdje se spominju amandmani gospodina Avde Čampare. Očito da svi delegati nisu dobili u pisanoj formi te amandmane. Ja bih zamolio stručnu službu da se to dostavi svim delegatima da imaju pred sobom. Govorimo o predloženim amandmanima. To je prošlo na Predstavničkom vijeću, znači, sastavni je dio onog što je proglašeno.
Te amandmane koje je usvojio Predstavnički dom, dajte mi ih.
Da li se još neko javlja za diskusiju?
Evo, vidite ovaj član 6. Ja samo križam jednu riječ, inače samo ostaje. Predsjedavajućeg imenuje Predsjedništvo BiH, u daljem tekstu Predsjedništvo, a preuzima dužnost nakon što ga odobri Predstavnički dom. Tu nema ništa sporno. Na mjesto predsjedavajućeg Parlamentarne skupštine BiH svake trećine mandata imenuje se predsjednik drugog, odnosno, predstavnik drugog konstitutivnog naroda BiH iz reda ministara. Ja predlažem da se križa koordinatora. Tako da za mandatni period tu funkciju obavljaju pripadnici sva tri konstitutivna naroda u BiH, vodeći računa da predsjedavajući Savjeta ministara BiH i Predstavničkog doma Parlamentarne skupštine BiH nisu iz istog naroda. Ja govorim o tome, ne znam da li se razumijemo. Da taj novi predsjedavajući, od njih šest, može, ne mora od tri ova, već birati on koje hoće.
Ja mislim da smo se sad razumjeli.
Naša je praksa, ako je nešto jasno, mi želimo da ga učinimo nejasnim. Ja sam zato mišljenja da je dobro da mi kažemo koji je sljedeći predsjedavajući nakon trećeg mandata, da ne bude kriza nekog izbora. Ne mora biti koordinator, može biti ministar vanjskih poslova, ali da napišemo da je to precizno taj, kad istekne prva trećina mandata da je završena priča, da mi znamo ko je sljedeći predsjedavajući.
Vlado, moram ti reći iskreno. To mi, znači, oduzimamo ustavno pravo tom mandataru. 15
Ovdje je suština važnija od forme. Ako mi damo predsjedavajućem, ne znači da on može da kaže da on dovede nekog svog kuma, npr., ne mora uopće biti.
Ja hoću ovo, da kad već usvajamo zakon, kad je već jednom oboren, oborio ga Ustavni sud BiH, ja garantujem da će ovu odredbu, ako se ovako donese da ... od ta tri da oni moraju biti, da će to glat Ustavni sud BiH oboriti.
Ja sam samo mislio ovako. Ja ne bih ovdje izašao, ja nisam pravnik, ja hoću da bude potpuno jasno, da ne bude nikakve dileme ni dvojbe ko je predsjednik Vijeća ministara nakon jedne trećine mandata, da to ne bude neko nagađanje, ovako je onako, dosta ima problema i nejasnoća u našim zakonima i ne bi trebalo da bude... hvala.
Intervencija iz stručne službe, zbog stenograma, molim sve diskutante da izlaze za govornicu.
Bio sam predlagač da se klupe slože drugačije, tako da ovdje ne znaš ko je novinar, ko je zastupnik, a mi predstavljamo ovdje Dom naroda. Ja želim da su zastupnici moga kluba, na kraju krajeva, odvojeni i na to imam pravo i zato ću predložiti i danas da se preuredi izgled ovakvog prostora, tako da ja sjedim sa svojima iz kluba, drugi sa svojima, treći sa svojima, ovdje samo jednu klupu i onda neka se odvoje oni koji nisu zastupnici. Ovako ispadamo smiješni. Ispričavam se. Ako to vama nije smiješno, onda mi dokažite. Zato sam iskoristio pravo, možda izgleda i malo smiješno što sam obilazio, ali mislim da nije pristojno ići vama iza leđa, mislim da nije pristojno. Pa mogu ja sjesti i tu, a onda ko će tamo sjesti, novinari, hoćemo napraviti kobasicu. Ja sam bio novinar. Uvažavam novinarsku dužnost iznad svih, jer ja ne bih ponovo mogao biti novinar. U odnosu na ove komentare, htio sam samo kazati da ustavno, protuustavno, neustavno, itd., ja isto tako moram se ograditi. Često ovdje ljudi govore nisam pravnik. Što to pravnik mora poznavati bolje ustav, nego ja zastupnik. Ja sam položio prisegu na Ustav i ja moram znati Ustav. I ja kažem sada, ako je neustavno, gospodine Čampara, ispričavam se, ja komentiram Vaše izjave o ustavno i neustavno. Ako je neustavno ovo što piše ovdje u prijedlogu, da se rotiraju koordinatori, jedan, drugi i treći, osam mjeseci iz različitih naroda, onda i mi ovdje kršimo Ustav, ispričavam se. Ja sam, recimo, htio biti predsjedatelj ovdje, a gospodin Šoljić je ispred stranke delegiran i dogovoreno je između nas, u Klubu, da gospodin Šoljić bude taj i vi ste znali da će gospodin Šoljić biti taj, vi ste znali da će gospodin Žigić biti taj i niko nije rekao da Malić treba biti, a ne gospodin ovdje. Dakle, mi smo se na početku dogovorili da ste vi supredsjedatelji. Ja riječ supredsjedatelj mogu kazati da je i 16 koordinator, sukoordinator, mogu reći da je posmatrač, promatrač, šta hoću. Na kraju krajeva, meni uopće ništa ne smeta što je Šoljić taj. Ja to hoću pojasniti. Ukoliko opet nisam shvatio, ja bih volio da ne uzimamo vrijeme drugima, ali ja ne vidim tu ništa neustavno, oprostite, onda smo i mi neustavni, ako ovo danas tjeramo. Ako je naša dobra volja, molim vas, ovdje je pitanje dobre volje. Ako smo ovdje u BiH predstavnici volje tri naroda, točno, i mi predstavljamo volju naroda, onda, molim vas, nema pravo nitko uživati veća prava od drugoga. U domovima naroda, molim vas, ja bih volio da je tako u Federaciji BiH, ali, nažalost, nije. Nažalost nije. Nisam imao priliku kada se to odlučivalo i tako je bilo, a, inače, vječiti sam nezadovoljnik Ustava Federacije BiH i Vlade Federacije BiH. Tamo moj narod ima do trećine jedne u Vladi, u Parlamentu nije tako, ali u Vladi jeste. Svakako da nisam zadovoljan i zato se događa to što se događa. Ja ovo hoću reći, još nešto. Kolika je god odgovornost mene kao zastupnika ovdje, tolika je ista odgovornost većinskog naroda u svakom tamo mjestu gdje može preglasati manjinu. Mi se u Zastupničkom domu Parlamenta Federacije BiH preglasavamo evo već četvrta godina. Nitko još nije rekao, nitko, da smo preglasani i onda dođemo u Dom naroda i onda mi opstruiramo, itd. Molim vas, ako su stvari jasne i ako postoji iskrena želja da smo mi ovdje ravnopravni, potpuno ravnopravni, onda, molim vas, ovdje u ovom prijedlogu nema nikakve smetnje. Ja sam izašao kao zastupnik. Pitanje je samo dobre volje. Ako neko hoće zavlačiti nešto, to je druga stvar, ispričavam se, Avdo, mi smo kolege zastupnici, ni najmanje Vas ne želim povrijediti, smatram Vas ozbiljnim čovjekom i zastupnikom sa najvećim stažom ovdje i od Vas uvijek očekujem, ozbiljno govorim, jedno objektivno rješenje, na stranu što se mi ponekad šalimo, pa šala je dobra i korisna, na kraju krajeva, treba izdržati ove godine. Hvala.
Zahvaljujem se gospodinu Markoviću.
Gospodine predsjedavajući, kolege poslanici, uvaženi gosti, mislim da je rasprava o ovome dobrim dijelom bespotrebna. Nećete mi zamjeriti da pročitam ustavnu odredbu, pa će nam onda biti jasnije. Predsjedništvo BiH će imenovati predsjedavajućeg Vijeća ministara BiH, koji će preuzeti dužnost po odobrenju Predstavničkog doma. Predsjedavajući će imenovati ministra i sad nabraja ih. U članu 6. stoji ovaj drugi dio. Na mjesto predsjedavajućeg svakih osam mjeseci se imenuje predstavnik drugog konstitutivnog naroda u BiH iz reda ministara koordinatora. Gje je sada uporište, ko imenuje te koordinatore i odakle i ko će ih imenovati? Kako ćemo doći do tih koordinatora? Ovim zakonom to nije predviđeno. Nađite mi odredbu gdje piše ko imenuje te koordinatore.
Sastav Vijeća ministara. 17
Sastav Vijeća ministara BiH, ali ko ga imenuje? Sastav Vijeća, predsjedavajućeg Vijeća imenuje Predsjedništvo BiH, sve ostalo imenuje predsjedavajući. Tako da je ovo Avdino tumačenje sasvim na mjestu, da nema ustavnog uporišta, a onda ovo što kažete zakon, ne zakon nego ona politička volja, politički dogovor i opet sve ostalo riješeno. Znači, vrtimo se oko nečega što u ovom momentu nije mnogo važno, u suštini, ali jeste protivustavno ako se ostavi ovako kako se sad govori, jer predsjedavajući treba da imenuje sve ostalo. Mi ovdje sad idemo na koordinatore, uporišta u Ustavu za njih nema. Hvala.
Da se razumijemo, da se klupe promijene, ali ja nemam baš volje obilaziti. Piše ovdje lijepo, da ministra i zamjenike ministara imenuje predsjedavajući, uz pribavljeno mišljenje Predsjedništva BiH i koordinatori su ministri, jer se tako zovu, ministri koordinatori. Druga je stvar od koga će Predsjedništvo BiH imenovati predsjedavajućeg tog vijeća. Ja se čudim da ljudi koji nešto danas neće da naprave, nisu se zabrinuli da nam je Vijeće toliko godina radilo, a Ustavni sud BiH ga je tek sad osporio. Možda će i ovo vijeće potrajati četiri godine, pa pustimo ljude da po ovom zakonu rade dok se Ustavni sud ne sjeti i ne izbaci ovu jednu riječ o kojoj gospodin Čampara priča. Ja sam apsolutno za to da ovaj zakon prihvatimo uz amandmane koje je Zastupnički dom prihvatio.
Ovdje je postavljeno jedno pitanje gospodina Žigića. Ministar koordinator, čega je ministar? Čega je ministar ministar koordinator. Ako možete to objasniti, odmah ćemo to prihvatiti. Čega je drugi koordinator ministar? To je to što gospodin Čampara traži da se to upiše njemu, a da se ne zove koordinator.
Ja se vraćam ponovo na član, povezan je član 3. i član 6. Vezu između člana 3. i člana 6. treba vidjeti i bit će sasvim sve jasno. U članu 3., tačka 1. piše: “Predsjedavajući Savjeta ministara i dva ministra koordinatora”, znači, ti koordinatori su ministri, ovo što je gospodin Zorić rekao, i ta dva ministra su koordinatora i nastavak dalje, ovo što je usvojio Predstavnički dom. Ko su ti koordinatori, koji će, pored ostalih poslova, koordinirati područje ljudskih prava i evropskih integracija? To su ta dva ministra koordinatora i to je sasvim jasno ko su oni i ministri su i koordinatori i za šta su koordinatori. Tu jasno piše, u članu 3., stav 1., opet u članu 6., tačka 2., ovo opet potvrđuje. Ministre i zamjenike ministara, znači i ta dva ministra koordinatora i oni su ministri. I zamjenike imenuje predsjedavajući, e sad je, po vama, sporno, ja ne znam šta je tu sporno, uz prethodno pribavljanje mišljenja Predsjedništva BiH, a preuzimaju dužnost nakon što ih odobri Predstavnički dom i ja mislim da je ovo sasvim ispravno i da tu zaista više nema dilema, i koordinatori su ministri i imaju svoje nadležnosti i kako se imenuju i sve je tu regulisano, prema tome, sasvim sve jasno i apsolutno prihvatljivo. Ja mislim da u ime Kluba delegata srpskog naroda ovo iznosim i da poslije ovoga ja mislim da ne bi trebalo da bude više dilema. Vidim da se tu slažu i kolege iz reda hrvatskog naroda. 18
Ne radi se ovdje, niti je sporno da mi biramo tri koordinatora, uopšte to sporno nije. Sporno je što mi tu dvije mogućnosti ograničavamo. Sporno je što mi zakonom hoćemo da kažemo Predsjedništvu BiH da nakon osam mjeseci ne može birati iz reda ministara, od njih šest, već mora izabrati iz reda koordinatora. To je protuustavno. Nemamo mi to pravo. Slušao sam te, izvini, ali to što si ti pričao, mi smo Hercegovci, prijatelji, to sa Ustavom nema veze. Prema tome, to ne možemo mi reći Predsjedništvu BiH, ti od to šest ministara moraš birati tog i tog. Predsjedništvo BiH će izabrati, od šest ministara, onoga koga oni smatraju da trebaju izabrati za mandatara, za predsjedavajućeg Vijeća ministara BiH, a predsjedavajući Vijeća ministara BiH će onda imenovati ministre i zamjenike, to je suština svega.
Da li se sad neko javlja? Molim vas, pošto imamo ovdje, izvolite, gospodin Zorić.
Ako Predsjedništvo BiH imenuje predsjedavajućeg, on, onda, imenuje ministre i zamjenike ministara. Vi ne slušate mene. On imenuje ministre, a i koordinatori su ministri. Šta je sporno tu?
Sporno je što Predsjedništvu BiH određujemo, recimo, da ne može imenovati ministra za civilna pitanja za predsjedavajućeg ili za vanjske poslove ili trgovinu, e to je to.
Nije to sporno.
Pa tu piše.
Ne piše. Ne piše da mora. Ne piše nigdje da se mora, nego da se mora rotirati. Ja se ispričavam, ne želim voditi dijalog. Jedan od koordinatora, a i predsjedavajući Ministarskog vijeća može umrijeti, može ga narod koji ga je delegirao ili politička stranka koja ga je delegirala smijeniti i ništa tu nije osporeno Predsjedništvu BiH. Hoće li on od ona dva koji su, ako preslikamo to na sadašnji mandat Parlamentarne skupštine BiH, ako tijekom osam mjeseci dvojica ljudi budu ministri koordinatori, to ne znači da će oni biti predsjedavajući. Oni se mogu mijenjati nekoliko puta u tih osam mjeseci, jer to je, čovjek može umrijeti, opet to ne piše u Ustavu, to ne piše u zakonu, itd. Nama je svima jasno o čemu se radi. Hoće se rotirajuće..., predsjedavajući Ministarskog vijeća, isto kao što imamo u Zastupničkom domu, kao što imamo ovdje... Mi se ne trebamo, ovo nije protiv Ustava. Ako Predsjedništvo BiH 19 napravi nešto što nije u skladu sa ovim zakonom, onda smo mi pogriješili, a vidjet ćete da neće. Mi smo suzili da to bude iz reda koordinatora. Hoće li to biti ili neće, to će odlučiti Predsjedništvo BiH. Zakon je dobar i Zakon je ustavan. Dosadašnje Ministarsko vijeće nije bilo dobro i zato mijenjamo zakon.
Mislim da je nama jasno u čemu je osnovna primjedba gospodina Čampare, jasno nam je tu, kao ovim zakonom se ograničava pravo Predsjedništva BiH da bira bilo kojeg ministra u sledećem mandatu, a ne koordinatora, tu nam je jasno. Ali, zašto, sad se ja pitam i pitam vas. Zašto ne bi i Predsjedništvo BiH poštovalo zakon koji usvoji Parlamentarna skupština BiH? Ovo nije protivustavno. Mi ćemo donijeti zakon i da taj zakon poštuju svi pa i Predsjedništvo BiH.
Predsjedavajući ... Vinko Zorić, Vi ste izašli i Vama je data riječ, ja to prihvatam jer smo danas tako radili, ali ne prihvatam da neko ko nije član ovog doma dobacuje dok ja govorim, to ne prihvaćam.
Ja mislim da možemo ovu raspravu o ovom zakonu privoditi kraju. Mi smo dobili Predlog ovog zakona, koji je prošao proceduru kako je prošao na Predstavničkom vijeću. Ovdje imamo tekst i ovih amandmana koji su bili na raspravi na Predstavničkom vijeću, koji su sastavni dio ovog zakona koji je bio na Predstavničkom vijeću. Ovdje imamo i dva, ipak, odvojena mišljenja o ovome i ja bih zamolio gospodina Čamparu da u pismenoj formi, znači, uloži, ipak, svoj predlog, da ga, ipak, ovdje imamo, mislim da on, kao takav, treba prvo ići na izjašnajvanje, pa onda idemo na izjašnjavanje na amandmane koji su nam došli od Predstavničkog vijeća i onda izjašnjavanje o Zakonu. Pa bih ja zamolio stručnu službu samo da nam to uobliči. Znači, predlog i primjenu gospodina Čampare da bismo mogli nastaviti dalje sa radom. Predlažem pauzu. Mislim da, ako nema više diskutanata, završavamo sa daljom raspravom o ovome, predlažem da napravimo pauzu, da u pisanoj formi gospodin Čampara dostavi stručnoj službi, da nam stručna služba to umnoži, da imamo to, kako bi poslanički klubovi mogli da zauzmu svoj stav i da više ne pravimo pauze, znači da u nastavku rasprave privedemo kraju i ovu sjednicu. [[PAUZA]] Mi smo u međuvremenu, u okviru ove pauze, dobili u pisanoj formi amandmane koje je predložio gospodin Avdo Čampara. Dajem ove amandmane na izjašnjavanje. Idemo redom. Amandmani na Prijedlog zakona o izmjenama i dopunama Zakona o Vijeću ministara i ministarstvima BiH. 20 Amandman 1. U Zakonu o Savjetu ministara BiH i ministarstvima BiH, (“Službeni glasnik BiH”, broj 4/9), član 3. mijenja se i glasi: “Član 3. 1. Predsjedavajući Vijeća ministara BiH koji istovremeno vrši funkciju ministra koordinatora, dva ministra koordinatora, ministar vanjskih poslova, ministar civilnih poslova i komunikacija i ministar vanjske trgovine i ekonomskih odnosa čine Vijeće ministara. 2. Svaki ministar, osim ministara koordinatora, ima dva zamjenika, koji nisu iz istog konstitutivnog naroda kao ministri koordinatori. Ministri koordinatori nemaju zamjenika. 3. Predsjedavajući i dva ministra koordinatora moraju biti predstavnici sva tri konstitutivna naroda u BiH.“ Izvolite. Ima li primjedbi na ovaj amandman. Ko je za predloženi amandman? – 12 za. Mislim da ovdje nismo imali entitetsku podršku. Molim vas, izjašnjavanje po entitetima,po klubovima. Molim izjašnjavanje Kluba hrvatskih delegata. Ko je za ovaj amandman? Kluba srpskih delegata. Kluba bošnjačkih delegata. Amandman nije prošao. Amandman 2. U članu 6., u tački 1., riječi „predstavnik drugog konstitutivnog naroda u BiH iz reda ministara koordinatora“ zamjenjuju se riječima “predsjedavajući iz drugog konstitutivnog naroda u BiH”. Ko je za ovaj amandman?
U ime delegata iz reda srpskog naroda, prije glasanja o amandmanu 2., tražim pauzu deset minuta.
Ja molim samo stručnu službu da mi da podatak o prethodnom izjašnjavanju, da to konstatujemo u stenogramu pa dajemo deset minuta pauze. Za ovaj amandman glasalo je 12 delegata. Protiv 2. 21 U drugom krugu, iz Kluba bošnjačkog reda naroda za su glasala 2, iz reda srpskih delegata 5 za, iz reda hrvatskih delegata 5 za. Deset minuta pauze, gospodo. [[PAUZA]] Izjašnjavamo se o amandmanu 2., da pročitam ovaj amandman. U članu 6., u tački 1., riječi “predstavnik drugog konstitutivnog naroda u BiH iz reda ministara koordinatora“ zamjenjuju se riječima: “predsjedavajući iz drugog konstitutivnog naroda u BiH”. Molim vas, ko je za ovaj amandman? Ko je protiv? Uzdržanih? Dajte mi, koji su rezultati? Koliko je za? – Protiv. Molim vas, idemo na izjašnjavanje po klubovima. Ne treba, nije dobio većinu. Da konstatujemo samo. Za ovaj amandman za je glasalo 2, protiv 11 i uzdržanih 1. Amandman nije usvojen. Amandman 3. Član 27. mijenja se i glasi: “Postoje tri ministra koordinatora. Predsjedavajući vrši funkciju jednog ministra koordinatora. Ministar koordinator za ljudska prava, izbjeglice, imigraciju i azil, koordinira u aktivnostima preduzimanja mjera u zaštiti ljudskih prava u skladu sa Ustavom BiH i međunarodnim konvencijama. Koordinira u poslovima povratka izbjeglica i o tome ostvaruje saradnju sa entitetima. Koordinira u provođenju politike i izvršavanju propisa u oblasti imigracije azila i emigracije. Ministar koordinator za evropske integracije i Pakt stabilnosti koordinira u provođenju politike i preduzimanju mjera neophodnih za uključivanje BiH u evropske integracione procese i koordinaciju aktivnosti u okviru Pakta stabilnosti. Ministar koordinator za Trezor institucija BiH, koordinira u pripremi i sprovođenju Budžeta institucija BiH, izvršavanju međunarodnih obaveza BiH i koordinira ukupne aktivnosti na osiguranju budžetskih sredstava. Dajem na izjašnjavanje amandman 3. Ko je za ovaj amandman? Ko je protiv ovog amandmana? Uzdržanih? Konstatujem, za amandman 3; protiv 2; uzdržanih 11 i ovaj amandman nije usvojen. Molim vas, sada treba da se izjasnimo o predlogu, odnosno Zakonu koji nam je dostavljen od Predstavničkog vijeća, koji ste dobili u pozivu za ovaj dnevni red. Ko je za predloženi Zakon? Po izmjenama i dopunama, po Predlogu zakona o izmjenama i dopunama Zakona o Vijeću ministara i ministarstvima BiH, koji je usvojen na Predstavničkom vijeću, znači, Zakon sa onim izmjenama i dopunama. 22 Ko je protiv? Uzdržanih? Idemo na drugi krug glasanja. Molim vas, izjašnjavanje po klubovima. Molim Klub Bošnjaka, ko je za ovaj predlog, ko je za ovaj zakon, bošnjačka strana? – Nema niko. Ko je protiv? Ko je uzdržan? Molim da se konstatuje ovaj podatak. Molim izjašnjavanje poslanika iz RS. Ko je za Zakon? – 5 za. Protiv i uzdržanih nema. Jednoglasno. Molim da se izjasne predstavnici hrvatskog naroda. Ko je za predloženi Zakon? – 5. Možemo dati rezultate, da ih objasnimo. Samo radi konstatacije. Još jednom da ponovim. Za predloženi Zakon u prvom krugu za je glasalo 10 – protiv 3 – uzdržan 1. U drugom krugu glasanja za predloženi Zakon – bošnjački klub poslanika, za nije glasao niko. Protiv 3 – uzdržan 1. Klub poslanika iz RS, 5 za. Iz Kluba predstavnika hrvatskog naroda, 5 za. Ovim Zakon nije usvojen. Molim vas, s ovim mi završavamo 14. sjednicu Doma naroda PSBiH. Poslaničkih pitanja da li ima? Nema. Sjednica je završena u 18.15 sati.